b'\n_START_ARTICLE_\nMarius Robescu\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaen familia ofi\xc8\x9berului Florian Robescu \xc8\x99i a so\xc8\x9biei sale, Ioana (n. Chiri\xc8\x9b\xc4\x83). A urmat studii secundare la Bucure\xc8\x99ti (1954-1962), apoi a studiat la Facultatea de Limba \xc8\x99i Literatura Rom\xc3\xa2n\xc4\x83 a Universit\xc4\x83\xc8\x9bii din Bucure\xc8\x99ti (1962-1967)._NEWLINE_A lucrat, \xc3\xaencep\xc3\xa2nd din 1975, ca redactor la revista Luceaf\xc4\x83rul.\n_START_SECTION_\nActivitatea literar\xc4\x83\n_START_PARAGRAPH_\nMarius Robescu a debutat cu poezii \xc3\xaen 1965 \xc3\xaen revista Luceaf\xc4\x83rul, fiind prezentat de poetul Ion Gheorghe. Debutul editorial a avut loc doi ani mai t\xc3\xa2rziu cu volumul Ninge la izvoare (1967), urmat de alte volume de poezii: Via\xc8\x9ba \xc8\x99i petrecerea (1969), Clar \xc8\x99i singur\xc4\x83tate (1972), Utopia ninsorii (1975), Spiritul \xc3\xaensetat de real (1978), Pielea minotaurului (1982), Inimile de platin\xc4\x83 (1984) \xc8\x99i Joc \xc8\x99i \xc3\xaenviere (1985), precum \xc8\x99i de antologia de autor Spiritul \xc3\xaensetat de real (1980). A mai publicat un volum de povestiri pentru copii (Mu\xc8\x99uroiul, 1970) \xc8\x99i o colec\xc8\x9bie de cronici dramatice intitulat\xc4\x83 Autori \xc8\x99i spectacole (1980). A colaborat la revistele Via\xc8\x9ba rom\xc3\xa2neasc\xc4\x83, Rom\xc3\xa2nia literar\xc4\x83, Luceaf\xc4\x83rul, Tribuna, Steaua etc. A fost distins cu Premiul pentru poezie al Uniunii Scriitorilor pe 1978._NEWLINE_Criticul Valeriu Cristea \xc3\xael considera pe Marius Robescu un poet discret, cu o expresie profund\xc4\x83, concentrat\xc4\x83 \xc8\x99i viguroas\xc4\x83, pe care critica literar\xc4\x83 rom\xc3\xa2neasc\xc4\x83 conformist\xc4\x83 a \xc3\xaent\xc3\xa2rziat mult timp s\xc4\x83-i recunoasc\xc4\x83 valoarea. Poetul era con\xc8\x99tient de valoarea lui atunci c\xc3\xa2nd scria: \xe2\x80\x9eSub privirile voastre chiar/\xc3\xaennod eu i\xc8\x9bele poeziei/cu marile \xc8\x99i m\xc4\x83runte fapte ale vie\xc8\x9bii./Iar voi secera\xc8\x9bi iarba/\xc8\x99i nu-mi \xc3\xaempleti\xc8\x9bi o cunun\xc4\x83/treiera\xc8\x9bi boabele/\xc8\x99i nu-mi g\xc4\x83ti\xc8\x9bi o p\xc3\xaeine./\xc3\x8en felul acesta/pier eu din pricina voastr\xc4\x83/astfel/pieri\xc8\x9bi voi degeaba.\xe2\x80\x9d Poezia lui Robescu purific\xc4\x83 \xc8\x99i abstractizeaz\xc4\x83 realul, sus\xc8\x9binea Radu G. \xc8\x9aeposu, dovedind sensibilitatea lucid\xc4\x83 a autorului. Cu toate acestea, exprimarea poetic\xc4\x83 ar fi \xc3\xaencifrat\xc4\x83 \xc8\x99i prea rece, completa criticul Ion Rotaru. Mult mai re\xc8\x9binut, profesorul Al. Piru scria c\xc4\x83 poetul Robescu ar fi \xe2\x80\x9eegal cu el \xc3\xaensu\xc8\x99i\xe2\x80\x9d, \xe2\x80\x9eliniar\xe2\x80\x9d \xc8\x99i \xe2\x80\x9eexanguu\xe2\x80\x9d.'